《春游杂吟次赵秋谷前辈韵 其一》
清代·彭维新

冱寒蕴元化，酿此无边春。光风洗黯黭，老物呈鲜新。

遥山突入户，半壁青嶙峋。晴空云霭霭，碧沼波鳞鳞。

乐意到鱼鸟，飞泳群相亲。农事以时举，钱镈亦已陈。

林间鸣社鼓，陌上扶醉人。升平太和遍，何处容郁堙。

作者简介：彭维新，字石原，茶陵人。康熙丙戌进士，改庶吉士，授检讨，累官协办大学士，管理户部。坐事免，起授左都御史。有《墨香阁集》。